DEN EUROPÆISKE CENTRALBANKS UDTALELSE

af 25. januar 2021

om et forslag til en forordning om grænseoverskridende betalinger i Unionen

(CON/2021/3)

(2021/C 65/04)

Indledning og retsgrundlag

Den Europæiske Centralbank (ECB) modtog den 15. oktober 2020 en anmodning fra Rådet for Den Europæiske Union om en udtalelse om et forslag til Europa-Parlamentets og Rådets forordning om grænseoverskridende betalinger i Unionen (kodifikation) (1) (herefter "forordningsforslaget").

ECB's kompetence til at afgive udtalelse fremgår af artikel 127, stk. 4, og artikel 282, stk. 5, i traktaten om Den Europæiske Unions (TEUF) funktionsmåde, sammenholdt med artikel 127, stk. 2, fjerde led, i TEUF og artikel 3.1, fjerde led, i protokol nr. 4 om statutten for Det Europæiske System af Centralbanker og Den Europæiske Centralbank, da forordningsforslaget indeholder bestemmelser, som påvirker betalingssystemernes smidige funktion. I overensstemmelse med artikel 17.5, første punktum, i forretningsordenen for Den Europæiske Centralbank er denne udtalelse vedtaget af ECB's Styrelsesråd.

Generelle bemærkninger

Formålet med forordningsforslaget er at kodificere Europa-Parlamentets og Rådets forordning (EF) nr. 924/2009 (2), senest ændret ved Europa-Parlamentets og Rådets forordning (EU) 2019/518 (3). ECB glæder sig generelt over kodifikationen, men det bemærkes, som det fremgår af begrundelsen til forordningsforslaget, at de kodificerede retsakter ikke indeholder ændringer af indholdet, men kun de formelle ændringer, der er nødvendige af hensyn til selve kodifikationen. ECB har også vedtaget en udtalelse (4) om forslaget til forordning (EU) 2019/518 (5). Visse bestemmelser i forordning (EU) 2019/518 blev imidlertid introduceret i forbindelse med EU's lovgivningsprocedure, efter at Kommissionen havde forelagt sit forslag til ECB, og indgik derfor ikke i Rådets anmodning til ECB. Da ECB dermed ikke tidligere havde mulighed for at afgive en udtalelse, og da forordningsforslaget vil blive vedtaget i overensstemmelse med den almindelige lovgivningsprocedure, tager ECB denne mulighed for at afgive en udtalelse om en bestemmelse i forordningsforslaget, der blev indført ved forordning (EU) 2019/518.

1. Specifikke bemærkninger

1.1 Henvisning til ECB's referencekurser (euroreferencekurserne)

Det fastsættes i artikel 4, stk. 1, i forordningsforslaget, der har til formål at supplere gennemsigtigheds- og oplysningskravene i Europa-Parlamentets og Rådets direktiv (EU) 2015/2366 (6) (herefter "betalingstjenestedirektivet"), hvad angår valutaomregningstjenester (7), at betalingstjenesteudbydere og parter, der udbyder valutaomregningstjenester i en pengeautomat eller på et salgssted, skal udtrykke de samlede vekselgebyrer som et procentuelt avancetillæg i forhold til de senest tilgængelige vekselkurser for euro, der er udstedt af ECB.

ECB har siden 1998 fastsat vekselkurser for euro ud fra rammerne for fastsættelsen af euroreferencekurser, der blev godkendt af ECB's Styrelsesråd i 1998 og efterfølgende ændret i 2015 (8) (herefter "rammer for ECB's referencekurser"). ECB's referencekurser stilles i offentlighedens interesse til rådighed for borgere og institutioner (9) og anvendes af en lang række institutioner. Formålet med rammerne for ECB's referencekurser er at sikre euroreferencekursernes integritet: i) ved at modvirke handel på ECB's referencekurser og ii) ved at begrænse kursernes anvendelse til referencebrug. Det frarådes i høj grad, at ECB's referencekurser anvendes i transaktionsøjemed, og EBC's referencekurser offentliggøres udelukkende til orientering (10). Derfor har ECB's referencekurser til formål at styrke forskellen mellem ECB's referencekurser og valutabenchmarks, der er beregnet til at blive anvendt til markedstransaktioner.

Henvisningen til ECB's referencekurser i forordningsforslaget kan i modstrid med formålet med ECB's referencekurser skabe incitament til, at visse markedsdeltagere handler til ECB's referencekurser. Derfor foreslår ECB, at henvisningen til ECB's referencekurser i artikel 4 i forordningsforslaget fjernes og erstattes med en passende henvisning til en valutabenchmarkkurs, der falder inden for rammerne af EU's benchmarkforordning (11), og som kan anvendes i forbindelse med vekselgebyrer. Sådanne benchmarks nøjagtighed og integritet, der sikres af de rammer, forordningen indfører for benchmarkadministratorer, beskytter interesserne hos betalingstjenesteudbyderes kunder samt kunder hos parter, der udbyder valutaomregningstjenester.

Hvor ECB foreslår ændringer af forordningsforslaget, vedlægges som bilag et ændringsforslag med en begrundelse herfor i et særskilt teknisk arbejdsdokument. Det tekniske arbejdsdokument er tilgængeligt på engelsk på EUR-Lex.

Udfærdiget i Frankfurt am Main, den 25. januar 2021. Christine LAGARDE Formand for ECB

(1) COM(2020) 323 final.

(2) Europa-Parlamentets og Rådets forordning (EF) nr. 924/2009 af 16. september 2009 om grænseoverskridende betalinger i Fællesskabet og om ophævelse af forordning (EF) nr. 2560/2001 (EUT L 266 af 9.10.2009, s. 11).

(3) Europa-Parlamentets og Rådets forordning (EU) 2019/518 af 19. marts 2019 om ændring af forordning (EF) nr. 924/2009, for så vidt angår gebyrer for grænseoverskridende betalinger i Unionen og vekselgebyrer (EUT L 91 af 29.3.2019, s. 36).

(4) Jf. Den Europæiske Centralbanks udtalelse CON/2018/38 af 31. august 2018 om et forslag til forordning om ændring af gebyrer for grænseoverskridende betalinger i Unionen og vekselgebyrer (EUT C 382 af 23.10.2018, s. 7). Alle ECB's udtalelser findes på ECB's websted www.ecb.europa.eu.

(5) Forslag til Europa-Parlamentets og Rådets forordning om ændring af forordning (EF) nr. 924/2009, for så vidt angår gebyrer for grænseoverskridende betalinger i Unionen og vekselgebyrer, COM(2018) 163 final.

(6) Europa-Parlamentets og Rådets direktiv (EU) 2015/2366 af 25. november 2015 om betalingstjenester i det indre marked, og om ændring af direktiv 2002/65/EF, 2009/110/EF og 2013/36/EU og forordning (EU) nr. 1093/2010 og om ophævelse af direktiv 2007/64/EF (EUT L 337 af 23.12.2015, s. 35).

(7) Jf. betragtning 8 i forordningsforslaget.

(8) Jf. ECB's rammer for fastsættelsen af euroreferencekurser, der findes på ECB's websted www.ecb.europa.eu.

(9) Jf. ECB's pressemeddelelse af 7. december 2015 om ECB's ændringer i proceduren for euroreferencekurserne.

(10) Rammerne for ECB's referencekurser fastsætter udtrykkeligt, at "'referencekurs' forstås som en valutakurs, der ikke er beregnet til at blive anvendt til markedstransaktioner, hverken direkte eller indirekte (som en underliggende benchmark). Kurserne offentliggøres udelukkende til orientering."

(11) Europa-Parlamentets og Rådets forordning (EU) 2016/1011 af 8. juni 2016 om indeks, der bruges som benchmarks i finansielle instrumenter og finansielle kontrakter eller med henblik på at måle investeringsfondes økonomiske resultater, og om ændring af direktiv 2008/48/EF og 2014/17/EU samt forordning (EU) nr. 596/2014 (EUT L 171 af 29.6.2016, s. 1).